Tok EM-bronse: – Var så sliten at jeg holdt på å grine
Hun vant bronsekampen mot Tsjekkia og Østerrike i mixed-stafetten under EM i orientering i Sveits. – Det var vanvittig. Jeg trodde at jeg hadde løpt meg ut av medaljekampen, sier Benjaminsen til VG. – Jeg var så sliten at jeg holdt på å grine. Men da jeg skjønte at det handlet om en medalje, klarte jeg å ta meg sammen, ta ut de siste kreftene- og samtidig klare å orientere bra. De tre andre på bronselaget var Sigrid Alexandersen, Trond Einar Moen Pedersli og Øystein Kvaal Østerbø. – Dette er det største jeg har opplevd i o-løypa. Det var mer enn jeg hadde våget å håpe på, sier Andrine Benjaminsen til VG. Hjemmenasjonen Sveits var i en egen klasse. Sverige var en like klar toer. Norge kom 3.10 bak vinneren i mål. – Helt rått. Vi har selvfølgelig håpet på dette, men samtidig er det ganske overraskende, sa Øystein Kvaal Østerbø, som løp tredje etappe, til NTB. Andrine Benjaminsen var over minuttet bak bronserivalene et stykke ut på siste etappe, men klarte altså å slå tilbake. EM fortsetter med stafetter i skog for kvinner og menn lørdag. Søndag er det langdistanse. Resultater: 1) Sveits 1.02.45 (Judith Wyler, Florian Howald, Martin Hubmann, Elena Roos), 2) Sverige 1.12 min. bak (Lina Strand, Emil Svensk, Jonas Leandersson, Karolin Ohlsson), 3) Norge 3.10 (Sigrid Alexandersen, Trond Einar Moen Pedersli, Øystein Kvaal Østerbø, Andrine Benjaminsen), 4) Tsjekkia 3.16, 5) Østerrike 3.20, 6) Storbritannia 3.35.
Andrine Benjaminsen trodde medaljehåpet var ute, men bet tennene sammen. Det holdt til EM-bronse.